Document ID: 32010R0254
Publication Date: 2010-03-10

Content:
REGOLAMENT TAL-KUMMISSJONI (UE) Nru 254/2010
tal-10 ta’ Marzu 2010
li japprova programm ta’ kontroll għas-Salmonella fit-tjur f’ċerti pajjiżi terzi b’konformità mar-Regolament (KE) Nru 2160/2003 tal-Parlament Ewropew u tal-Kunsill u li jemenda l-Anness I tar-Regolament (KE) Nru 798/2008 fir-rigward tal-istat ta’ kontroll tas-Salmonella ta’ ċerti pajjiżi terzi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/539/KEE tal-15 ta’ Ottubru 1990 dwar il-kondizzjonijiet tas-saħħa ta’ bhejjem li jirregolaw il-kummerċ intraKomunitarju, u l-importazzjonijiet ta’ tajr u bajd tat-tfaqqis minn pajjiżi terzi (1), u partikolarment l-Artikolu 21(1) tagħha,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-salmonella u aġenti żoonotiċi oħra speċifiċi li jkun hemm fl-ikel (2), u b’mod partikolari l-Artikolu 10(2) tagħha,
Billi:
(1)
Ir-Regolament tal-Kunsill (KE) Nru 798/2008 tat-8 ta’ Awwissu 2008 li jistabbilixxi lista ta’ pajjiżi terzi, territorji, żoni jew kumpartimenti li minnhom jistgħu jiġu impurtati u jsir tranżitu ta’ tjur u prodotti tat-tjur fil-Komunità u r-rekwiżiti ta’ ċertifikazzjoni veterinarja (3) jipprovdi li l-prodotti koperti minn dak ir-Regolament għandhom ikunu importati biss fl-Unjoni jew fi tranżitu minnha mill-pajjiżi terzi, it-territorji, iż-żoni jew il-kumpartimenti elenkati fl-Anness I tiegħu.
(2)
Ir-Regolament (KE) Nru 2160/2003, jistipula r-regoli għall-kontroll tas-Salmonella f’popolazzjonijiet tat-tjur differenti tal-Unjoni. Ammissjoni jew preservazzjoni fil-lista ta’ pajjiżi terzi previsti fil-leġiżlazzjoni tal-Unjoni li minnha l-Istati Membri huma awtorizzati li jimportaw annimali koperti minn dak ir-Regolament hija soġġetta għal preżentazzjoni lill-Kummissjoni mill-pajjiż terz ikkonċernat ta’ programm ta’ kontroll għas-Salmonella b’garanziji ekwivalenti għal dawk li jinsabu fil-programi ta’ kontroll nazzjonali għas-Salmonella fl-Istati Membri.
(3)
B’konformità mar-Regolament tal-Kummissjoni (KE) Nru 584/2008 (4), programmi ta’ kontroll tas-Salmonella li jikkonċernaw tjur produttiv u għat-tnissil ta’ dundjani, il-bajd li jfaqqsu tagħhom, flieles tad-dundjani ta’ ġurnata u tjur għall-qatla u tjur għall-ħażna mill-ġdid ta’ dundjani stipulati fir-Regolament (KE) Nru 2160/2003, għandhom japplikaw mill-1 ta’ Jannar 2010 fi ħdan l-Unjoni.
(4)
Il-Kanada, l-Iżrael u l-Istati Uniti bagħtu lill-Kummissjoni programm ta’ kontroll għas-Salmonella f’qatgħat ta’ dundjani għat-tnissil, bajd li jfaqqas tagħhom u flieles tad-dundjani ta’ ġurnata. Dawn il-programmi jipprovdu l-garanziji mitluba skont ir-Regolament (KE) Nru 2160/2003 u għalhekk għandhom jiġu approvati.
(5)
Ċerti pajjiżi terzi li bħalissa huma elenkati fl-Anness I tar-Regolament (KE) Nru 798/2008 għadhom ma ressqu l-ebda programm ta’ kontroll għas-Salmonella f’qatgħat ta’ dundjani lill-Kummissjoni, jew alternattivament il-programmi mressqa minnhom ma jipprovdux garanziji ekwivalenti għal dawk meħtieġa mir-Regolament (KE) Nru 2160/2003. Importazzjonijiet ta’ tjur produttiv u għat-tnissil ta’ dundjani, bajd tagħhom li jfaqqsu, flieles tad-dundjani ta’ ġurnata u tjur għall-qatla u tjur għall-ħażna mill-ġdid ta’ dundjani għalhekk m’għandhomx jibqgħu jkunu awtorizzati minn dawk il-pajjiżi terzi mill-1 ta’ Jannar 2010.
(6)
L-Iżrael bagħtet lill-Kummissjoni programm ta’ kontroll għas-Salmonella fi flieles ta’ Gallus gallus ta’ ġurnata, maħsuba għall-qatgħat ta’ tiġieġ li jbidu u brojlers, li jissupplimenta l-programm ta’ kontroll tal-Iżrael approvat mid-Deċiżjoni tal-Kummissjoni 2007/843/KE (5). Il-programmi ta’ kontroll għas-Salmonella f’qatgħat ta’ tiġieġ għat-tnissil u bajd li jfaqqsu tagħhom u flieles ta’ ġurnata ta’ Gallus gallus intbagħtu wkoll mill-Brażil. Dawn il-programmi jipprovdu l-garanziji mitluba mir-Regolament (KE) Nru 2160/2003 u għalhekk għandhom jiġu approvati.
(7)
Il-lista ta’ pajjiżi terzi, territorji, żoni jew kompartimenti u ċ-ċertifikati veterinarji għall-importazzjoni ta’ tjur produttiv u għat-tnissil, flieles ta’ ġurnata u bajd li jfaqqas stabbilit fl-Anness I tar-Regolament (KE) Nru 798/2008 għalhekk għandu jiġi emendat skont dan.
(8)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-programm ta’ kontroll skont l-Artikolu 10(1) tar-Regolament (KE) Nru 2160/2003 huwa b’dan approvat fir-rigward tas-Salmonella
(a)
f’qatgħat ta’ dundjani għat-tnissil, bajd li jfaqqas tagħhom u flieles tad-dundjani ta’ ġurnata mibgħuta mill-Kanada, l-Iżrael u l-Istati Uniti;
(b)
fi flieles ta’ ġurnata tal-Gallus gallus maħsuba għal qatgħat ta’ tiġieġ li jbidu jew brojlers mibgħuta mill-Iżrael;
(c)
f’tiġieġ għat-tnissil tal-Gallus gallus, bajd li jfaqqas tagħhom u flieles ta’ ġurnata mibgħuta mill-Brażil.
Artikolu 2
L-Anness I tar-Regolament (KE) Nru 798/2008 huwa emendat skont l-Anness ta’ dan ir-Regolament.
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Marzu 2010.

Metadata:
Eurovoc Level 1 Categories: 100149
100147
100143
100156
Eurovoc Level 2 Categories: 100171
100192
100193
100215
100250
100245
Eurovoc Level 3 Categories: 2442
2479
3489
614
3156
2711
5877
All Eurovoc Categories: 1309
1445
1755
192
2300
4743
5369